Presidenti Bush ndodhet në Romë
Mes çështjeve që do të diskutohen me zyrtarët italianë sot janë Afganistani, Libani, Irani, Ballkani dhe Kosova
Presidenti Bush ndodhet në Romë për bisedime me zyrtarët italianë sot rreth Afganistanit, Libanit, Iranit, Ballkanit dhe Kosovës. Presidenti dhe bashkëshortja e tij, Laura, kanë në plan gjithashtu të takohen me Papa Benediktin në Vatikan. Mijëra oficerë sigurimi janë në krye të detyrës në kryeqytetin e Italisë, ku pritet të ketë demonstrata anti-amerikane. Njerëz të shumtë nga e gjithë Italia po mbrrijnë në Romë me tren për një protestë kundër vazhdimit të pranisë së forcave amerikane në Irak dhe dislokimit të trupave të Italisë në Afganistan. Presidenti mbrriti në Romë mbrëmë pasi mori pjesë në sesionet përfundimtare të takimit të nivelit të lartë të Grupit të Tetëshes në Gjermani dhe pas një ndalese në Poloni. Presidenti Bush dhe presidenti i Polonisë, Leh Kazinski u përpoqën të qetësonin shqetësimet ruse rreth sistemit amerikan kundër raketave. Sipas planeve, Shtetet e Bashkuara do të ndërtonin një bazë radarësh në Republikën Çeke dhe një bateri raketash interceptuese në Poloni për të parandaluar ndonjë sulm nga Irani. Duke folur nëpërmjet përkthyesit, presidenti Kazinski tha se Rusia nuk ka pse të ketë frikë nga raketat amerikane të dislokuara në Poloni. Presidenti Kazinski dhe presidenti Bush zhvilluan një konferencë shtypi në Gdansk të Polonisë, pasi zoti Bush mori pjesë në takimin e nivelit të lartë të Tetëshes në Gjermani. Presidenti Bush tha se vlerëson mbështetjen e udhëheqësit polak për sistemin e raketave. Presidentët Bush dhe Putin u takua të enjten në takimin e nivelit të lartë të Tetëshes, ku udhëheqësi rus ndërmori një hap të papritur, duke njoftuar se i pranonte planet amerikane, madje ofroi përdorimin e një sistemi radarësh në Azerbaixhan, i ndërtuar në kohën e Bashkimit Sovjetik. Duke folur nëpërmjet përkthyesit, presidenti Putin tha se e kishte diskutuar këtë ide me presidentin e Azerbaixhanit. Presidenti Putin u tha gazetarëve dje në Gjermani se sistemi amerikan kundër raketave mund të dislokohet në Turqi ose në Irak. Ai tha se përdorimi i sistemit të radarëve në Azerbaixhan do ta bënte të panevojshëm dislokimin në Poloni dhe Republikën Çeke. Nëse oferta e tij pranohet, presidenti Putin tha se nuk do ta vëjë Evropën në shënjestër të raketave ruse. Ndërkaq, presidenti Bush e cilësoi si një ide interesante propozimin rus për të përdorur sistemin e radarëve të epokës sovjetike. Të dy presidentët u angazhuan që ministrat e tyre të jashtëm dhe të mbrojtjes të takohen për të diskutuar mbi këtë çështje. //ze//